सरकारले निजी आवास निर्माणका लागि पटक–पटक म्याद थप्दै आएको छ । आगामी असार मसान्तभित्र अनिवार्यरूपमा घर निर्माण शुरू गरेर दोस्रो किस्ता लिन आग्रहसमेत गरेको छ । सरकारले निजी आवाससँगै स्वास्थ्यचौकी, विद्यालय, पुरातात्विक महत्वको संरचना निर्माण गरिरहेको छ । निजी आवास निर्माणको प्रक्रियाले भने अझै केही समय लिने देखिन्छ । भूकम्पले ७ सय ५३ सांस्कृतिक सम्पदा भत्काएको थियो । त्यसमध्ये सबैको चासोको विषय बनेको रानीपोखरी, धरहरा, काष्ठमण्डपलगायतका सम्पदाको पुनर्निर्माणको कामले गति लिन सकेको छैन । तीन वर्षको अवधिमा पनि पुनर्निर्माणले गति लिन नसकेको छर्लंग नै छ । त्यसैले अब सरकारले पुनर्निर्माण कार्यलाई उच्च प्राथमिकतामा राखेर काम गर्नुपर्छ ।
